**Výzva na podporu bilaterálnych iniciatív**

**Program Rozvoj obchodu, inovácií a MSP**

**Fond pre bilaterálne vzťahy**

Granty EHP a Nórska 2014 – 2021

**Slovenská republika**

# Základné údaje a podmienky

Jedným z dvoch hlavných cieľov Grantov EHP a Nórska je podpora spolupráce medzi inštitúciami z donorských a prijímateľských štátov.

Cieľom Výzvy na podporu bilaterálnych iniciatív (ďalej ako “Výzva”) v rámci Fondu pre bilaterálne vzťahy programu Rozvoj obchodu, inovácií a MSP je vytvoriť flexibilný a jednoduchý nástroj na rozvoj a posilnenie biznis partnerstiev medzi subjektmi z Islandu, Lichtenštajnska a Nórska (ďalej ako “donorských štátov”) a Slovenska.

**Všetky iniciatívy v rámci tejto Výzvy môžu byť realizované osobne ako aj online.**

|  |  |
| --- | --- |
| **Dátum vyhlásenia výzvy:** | 15. 02. 2023 |
| **Termín podania žiadosti:** | 30. 09. 2024 SELČ alebo do vyčerpania celkovej alokácie. |
| **Kód výzvy:** | **BIN BF04** |
| **Maximálna výška žiadaného príspevku:** | 10 000 EUR |
| **Minimálna výška žiadaného príspevku:** | 1 000 EUR  Výška minimálneho príspevku nie je obmedzená iba v prípade iniciatív (ako sú networkingové, B2B a podobné podujatia) organizované DPP alebo SP. |
| **Spolufinancovanie:** | Spolufinancovanie zo strany žiadateľa sa v tejto výzve nevyžaduje. |
| **Celková alokácia:** | 70 000 EUR |
| **Vyhlásená správcom programu (SP):** | Výskumná agentúra |
| **Donorský programový partner (DPP):** | Innovation Norway (IN) |
| **Geografická oblasť:** | Výzva sa vzťahuje na celé územie Slovenskej republiky a donorských štátov[[1]](#footnote-2). |
| **Oprávnení žiadatelia a partneri:** | Akékoľvek verejné, súkromné subjekty komerčné alebo nekomerčné, ako aj mimovládne organizácie založené ako právnické osoby na Slovensku alebo v donorských štátoch. |
| **Ďalšie podmienky:** | **Povinné podmienky:**   * Každý slovenský žiadateľ musí mať najmenej jedného partnera z donorského štátu a naopak[[2]](#footnote-3); * Maximálny počet oprávnených partnerov podieľajúcich sa na realizácii iniciatívy sú 22; * Žiadateľ si musí vybrať najmenej 2 indikátory spomedzi indikátorov uvedených v kapitole 2. tejto výzvy; * Realizácia iniciatívy nemôže trvať dlhšie ako 6 mesiacov a má byť ukončená do 31. 12. 2024. |
| **Zdroj financovania:** | Finančný mechanizmus EHP: 48,541114% a  Nórsky finančný mechanizmus: 51,458886% |

**Program Rozvoj obchodu, inovácií a MSP** (ďalej ako “Program“) prispieva k zníženiu ekonomických a sociálnych rozdielov v rámci Európskeho hospodárskeho priestoru (ďalej ako “EHP”) a posilnenie bilaterálnych vzťahov medzi Islandom, Lichtenštajnskom, Nórskom a Slovenskom.

Výsledkom Programu je ***Zvýšená konkurencieschopnosť slovenských podnikov v rámci programových ťažiskových oblastí:***

* [***Zelené inovácie v priemysle***](http://www.vyskumnaagentura.sk/sk/granty-ehp-a-norska-sk/oblasti-podpory/zelene-inovacie-v-priemysle)*a*
* [***Verejnoprospešné technológie a pomoc starším a chorým osobám pri samostatnom bývaní***](http://www.vyskumnaagentura.sk/sk/granty-ehp-a-norska-sk/oblasti-podpory/verejnoprospesne-technologie)***.***

Program podporí podniky **pri vývoji a aplikácii inovačných zelených technológií, procesov, riešení, produktov alebo služieb; v ozeleňovaní ich obchodnej prevádzky; v rozvoji a inovácii verejnoprospešných technológií, riešení a procesov, ktoré pomáhajú starším a chorým osobám pri samostatnom bývaní.**

# Oprávnené Aktivity

Vo všeobecnosti podporené iniciatívy musia mať jasný bilaterálny charakter a slúžiť na nadväzovanie a posilňovanie vyvážených bilaterálnych biznis partnerstiev. Iniciatívy by mali zvýšiť spoluprácu, vzájomné poznanie a porozumenie medzi Slovenskom a donorskými štátmi vo vyššie uvedených programových oblastiach. Vo všetkých iniciatívach, okrem tých, ktoré organizujú DPP alebo SP, sa do plánovania iniciatívy a jej implementácie aktívne zapája príjemca aj partner(i).

Všetky aktivity v rámci iniciatív, ktoré sú podporené prostredníctvom tejto Výzvy, môžu byť online a/alebo fyzické.

Iniciatívy môžu zahŕňať aktivity ako:

* účasť a organizovanie:
* webinárov, workshopov, konferencií, návštev, spoločných stretnutí a seminárov na témy spoločného záujmu v rámci vyššie spomenutých programových oblastí,
* networkingových a B2B podujatí, okrúhlych stolov a diskusií s odborníkmi zo Slovenska a z donorských štátov,
* školení, poradenstva, aktivít zameraných na budovanie kapacít,
* zdieľanie a výmena poznatkov, skúseností a osvedčených postupov medzi bilaterálnymi partnermi,
* výmeny, stáže, krátkodobé pobyty, pracovné návštevy a prednášky odborníkov/profesionálov zo Slovenska a z donorských štátov,
* zbieranie informácií a údajov, príprava podkladov, preklady alebo vydanie spoločných správ, štúdií, informačných materiálov, publikácií.

Tento zoznam nie je úplný a je iba príkladom možných aktivít.

Žiadatelia si vyberú **najmenej 2 indikátory z nasledujúceho zoznamu**:

1. Počet účastníkov zo Slovenska na bilaterálnych podujatiach/aktivitách.

2. Počet účastníkov z donorských štátov na bilaterálnych podujatiach/aktivitách.

3. Počet vytvorených spoločných výsledkov, ako sú štúdie, analýzy, správy atď.

4. Počet propagačných/informačných aktivít.

5. Počet uskutočnených spoločných bilaterálnych podujatí/aktivít.

SP vyzýva žiadateľov, aby si pozorne preštudovali popis indikátorov a ich zdroj overenia uvedených v [Prílohe 4](https://www.eeagrants.sk/programy/fond-pre-bilateralne-vztahy/dokumenty/) Príručky pre bilaterálny fond.

Príjemca má informovať o výsledkoch iniciatívy na svojej webovej stránke alebo sociálnych médiách, ak príjemca nemá webovú stránku. Príjemca si má uschovať fotodokumentáciu súvisiacu s realizáciou iniciatívy vrátane, ale nie výlučne, fotodokumentácie zo študijnej cesty, seminára, stretnutia, workshopu a konferencie, a poskytnúť ju na požiadanie SP. Všetky iniciatívy by mali spĺňať požiadavky na publicitu uvedené v [kapitole 35 Príručky pre bilaterálny fond](https://www.eeagrants.sk/programy/fond-pre-bilateralne-vztahy/dokumenty/). Nedodržanie týchto pravidiel môže mať za následok zníženie schváleného príspevku.

Pokiaľ SP neodsúhlasí inak, iniciatívu je potrebné finančne ukončiť do jedného mesiaca od posledného dňa oprávnenosti výdavkov uvedeného v Ponuke na poskytnutie príspevku a Záverečná správa musí byť predložená najneskôr do dvoch mesiacov od ukončenia iniciatívy. Správca programu si vyhradzuje právo nepreplatiť príspevok alebo jeho časť v prípade nedodržania vyššie uvedeného.

# Partnerstvo

Za partnera sa vo všeobecnosti považuje právnická osoba, ktorá sa aktívne podieľa na plánovaní a/alebo implementácii iniciatívy. Zdieľa so žiadateľom spoločný hospodársky alebo sociálny cieľ, ktorý bude realizovaný prostredníctvom implementácie tejto iniciatívy.

Vo fungujúcom partnerstve má partner svoj vlastný rozpočet a/alebo aktivity, za ktoré je zodpovedný. Avšak je veľmi dôležité zdôrazniť, že žiadateľ je zodpovedný za všetky záväzky a nezrovnalosti partnera vo vzťahu k Správcovi programu. Partnerstvá by nemali byť formálne alebo založené iba na poskytovaní služieb.

**Partnerstvo so subjektmi z donorských štátov**

Pri vyhľadávaní vhodného partnera z Islandu, Lichtenštajnska alebo Nórska môže žiadateľ využiť niektorý z nasledujúcich nástrojov:

* vyhľadávanie partnera prostredníctvom webovej stránky [Home - The Explorer](https://www.theexplorer.no/).
* zaslanie žiadosti s krátkym popisom iniciatívy na adresu: [bilateralnyfond@vyskumnaagentura.sk](mailto:bilateralnyfond@vyskumnaagentura.sk). Žiadosť bude zaslaná donorskému programovému partnerovi - Innovation Norway.

V prípade, že partner požiada o finančný príspevok, po schválení iniciatívy, avšak pred jej samotnou realizáciou, bude potrebné uzatvoriť Partnerskú dohodu.

# Oprávnené Výdavky

V rámci tejto výzvy sú oprávnené iba výdavky uvedené v Článku 8.8.1 bod a) - c) Nariadení[[3]](#footnote-4). S výnimkou výdavkov uvedených v článku 8.7 Nariadení („Vylúčené náklady“), môžu byť oprávnené všetky typy výdavkov za predpokladu, že spĺňajú podmienky uvedené v tejto Výzve a súvisia s aktivitami uvedenými v Článku 2 tejto Výzvy a v Článku 8.2 Nariadení.

Za účelom rozvoja a posilňovania bilaterálnych vzťahov sú najbežnejšie nasledovné typy výdavkov:

* cestovné náklady z miesta žiadateľa na miesto konania a späť[[4]](#footnote-5),
* cestovné náhrady ako paušálna suma pokrývajúca ubytovanie, stravu, cestovné poistenie, miestnu dopravu a ďalšie potrebné mimoriadne výdavky4,
* náklady spojené s aktivitami v online priestore (napr. prenájom virtuálnych miestností, moderátor, honoráre odborníkov, licencie, prenájom vybavenia atď.),
* náklady spojené s realizáciou prednášok, školení, tvorbou publikácií a štúdií,
* náklady spojené s realizáciou videí a ďalších typov komunikačných materiálov a náklady na média,
* náklady na zamestnancov podieľajúcich sa na realizácii iniciatívy,
* účastnícke poplatky.

Tento zoznam nie je úplný a je iba príkladom možných výdavkov.

Výdavky, ktoré vznikli pred a po dátumoch stanovených v Ponuke na poskytnutie príspevku nebudú oprávnené. Hoci neexistujú obmedzenia ohľadne druhu výdavkov (mzdy, cestovné náhrady, nákup zariadenia a pod.), predchádzajúce skúsenosti ukázali, že je potrebné brať do úvahy všeobecné princípy oprávnenosti výdavkov uvedené v článku 8.2 Nariadení, čo je obzvlášť dôležité najmä pokiaľ ide o proporcionalitu a nevyhnutnosť výdavkov. Ako príklad, nákup zariadenia alebo spotrebného tovaru ako počítačov, notebookov, nábytku, nemusí byť považovaný za primeraný. Výdavky na mzdy, ktoré by vznikli bez ohľadu na realizáciu iniciatívy by sa tiež mohli považovať za zbytočné (a teda neoprávnené). Ďalšie informácie sú uvedené v Príručke pre bilaterálny fond.

# Výberový Proces

Žiadosti o príspevok budú hodnotené v poradí v akom boli doručené (FIFO princíp), čo znamená, že žiadosti sa hodnotia v presne rovnakom poradí, ako boli prijaté.

Výberové kritériá, ktoré tvoria prílohu tejto Výzvy (Príloha II Výzvy) obsahujú aj podrobné informácie o výberovom procese.

Žiadateľ musí brať do úvahy, že hodnotenie predloženej iniciatívy môže trvať až 6 týždňov.

# Financovanie a Reportovanie

V rámci tejto Výzvy nie sú poskytované zálohové platby. Systém financovania je založený na refundácii už vynaložených nákladov. Základom refundácie je schválená záverečná správa predložená príjemcom do dvoch mesiacov po ukončení vecnej realizácie.

Správca programu si vyhradzuje právo nepreplatiť príspevok alebo jeho časť v prípade, že vyššie uvedené nebude dodržané.

# Štátna Pomoc

Správca programu v súlade s článkom 8.16 Nariadení zabezpečí, že štátna podpora v rámci Finančného mechanizmu EHP a Nórskeho finančného mechanizmu 2014 - 2021 je v súlade s procesnými a vecnými pravidlami štátnej pomoci platnými v čase poskytnutia štátnej pomoci.

Poskytnutie pomoci v rámci tejto Výzvy sa udeľuje ako pomoc de minimis v rámci Schémy minimálnej pomoci na podporu rozvoja podnikov a bilaterálnych partnerstiev (DM-22/2024) (ďalej len ako „schéma“). Schéma je zverejnená v Obchodnom vestníku a na [webovej stránke](https://www.vyskumnaagentura.sk/sk/o-programe) Správcu programu. Schéma vstúpila do platnosti 07.05.2024.

Pred schválením žiadosti o príspevok Správca programu vykoná test štátnej pomoci. V prípade, že Správca programu zistí, že poskytnutie príspevku podlieha pomoci de minimis, SP posúdi jeho zlučiteľnosť s podmienkami stanovenými v schéme.

Ak poskytnutie príspevku nepodlieha pomoci de minimis, spolu so žiadosťou o príspevok musí byť predložené podpísané vyhlásenie, v ktorom sa uvádza, že činnosti realizované v rámci iniciatívy budú vykonávané iba na nehospodársku činnosť[[5]](#footnote-6) (Príloha VI Výzvy) .

# Predloženie Žiadosti o Príspevok

Žiadosť o príspevok **musí byť napísaná v anglickom jazyku a podaná prostredníctvom elektronického systému** [**egrant**](https://vyskumnaagentura.egrant.sk/) **spolu s týmito povinnými prílohami**:

* Podpísané Vyhlásenie o partnerstve (Príloha III Výzvy) alebo list vyjadrujúci záujem, alebo podobný dokument (ako pozvánka, emailová korešpondencia, program podujatia) preukazujúci záujem partnera podieľať sa na iniciatíve[[6]](#footnote-7) alebo

v prípade účasti na networkingových, B2B a podobných podujatiach organizovaných DPP alebo SP, je potrebné priložiť k žiadosti pozvánku, program alebo iný obdobný dokument.

* Podpísané Vyhlásenie žiadateľa (Príloha IV Výzvy).
* Podpísané Vyhlásenie partnera (Príloha V Výzvy)2 [[7]](#footnote-8).
* Vyplnenú a podpísanú Prílohu 1 Schémy minimálnej pomoci na podporu rozvoja podnikov a bilaterálnych partnerstiev (DM-22/2024) žiadateľom a partnerom/mi, ak relevantné.

Povinné prílohy musia byť priložené v PDF formáte, aby sa predišlo strate údajov.

Dátum a čas predloženia/odoslania žiadosti o projekt je totožný s dátumom a časom jeho prijatia v systéme egrant. Žiadosť o príspevok nemusí byť podpísaná. Podpis sa bude vyžadovať pred uzavretím Zmluvy o príspevku.

Žiadosť o príspevok by mala byť doručená včas pred plánovaným začiatkom implementácie iniciatívy. Pri príprave harmonogramu žiadatelia musia zohľadniť, že hodnotenie môže trvať až šesť týždňov, preto sa odporúča iniciatívu vhodne naplánovať. Správca programu si vyhradzuje právo zamietnuť žiadosti, ktoré nebudú rešpektovať túto lehotu.

# Ďalšie Informácie

Upozorňujeme, že od všetkých žiadateľov sa vyžaduje, aby poskytli informácie o každom konzultantovi zapojenom do prípravy žiadosti o projekt.

Na príspevok nie je právny nárok.

Pred a počas prípravy žiadosti o príspevok sa odporúča oboznámiť sa s uvedenými nasledovnými dokumentmi:

* [Príručka pre bilaterálny fond](https://www.eeagrants.sk/programy/fond-pre-bilateralne-vztahy/dokumenty/) vydaná Národným kontaktným bodom;
* [Usmernenia k bilaterálnym vzťahom](https://eeagrants.org/resources/2014-2021-bilateral-guideline) vydané Úradom pre finančný mechanizmus;
* Nariadenia pre implementáciu [Finančného Mechanizmu EHP 2014-2021](https://eeagrants.org/resources/regulation-implementation-eea-grants-2014-2021) a [Nórskeho Finančného mechanizmu 2014-2021](https://eeagrants.org/resources/regulation-implementation-norway-grants-2014-2021);
* Príručky, pokyny a iné dokumenty vydané Úradom pre finančný mechanizmus, Národným kontaktným bodom, Správcom programu a Ministerstvom financií SR (Certifikačným orgánom);
* [Schéma minimálnej pomoci](https://www.vyskumnaagentura.sk/sk/o-programe/granty-ehp-zakladne-dokumenty) na podporu rozvoja podnikov a bilaterálnych partnerstiev DM-22/2024);
* [Komunikačný a dizajnový manuál](https://eeagrants.org/resources/2014-2021-communication-and-design-manual) Grantov EHP a Nórska 2014-2021

Tieto dokumenty sú zverejnené na webovej stránke SP: <https://www.vyskumnaagentura.sk/sk/o-programe> a [www.eeagrants.sk](http://www.eeagrants.sk) a/alebo [www.eeagrants.org](http://www.eeagrants.org). Správca programu môže v prípade potreby zverejňovať informácie v sekcii FAQ (často kladené otázky),ak relevantné.

Správca programu môže byť kontaktovaný e-mailom: [bilateralnyfond@vyskumnaagentura.sk](mailto:bilateralnyfond@vyskumnaagentura.sk). Otázky je nutné priradiť k Výzve na podporu Bilaterálnych iniciatív (BIN BF04). Otázky prijaté e-mailom budú zodpovedané v priebehu 10 pracovných dní.

# Prílohy Výzvy

Príloha I Formulár Žiadosti o príspevok (iba na čítanie v PDF formáte)

Príloha II Výberové kritériá a výberový proces

Príloha III Vyhlásenie o partnerstve

Príloha IV Vyhlásenie žiadateľa

Príloha V Vyhlásenie partnera

Príloha VI Vyhlásenie o nehospodárskej činnosti

1. V prípade iniciatív (ako sú networkingové, B2B a podobné podujatia) organizované DPP alebo SP sa geografická oblasť na realizáciu iniciatívy vzťahuje aj na ostatné prijímateľské štáty Grantov EHP a Nórska. Zoznam všetkých prijímateľských štátov nájdete [tu](https://eeagrants.org/countries). [↑](#footnote-ref-2)
2. Neplatí v prípade účasti na networkingových, B2B alebo podobných podujatiach organizovaných DPP alebo SP. [↑](#footnote-ref-3)
3. Nariadenia pre implementáciu finančného mechanizmu EHP 2014-2021 a Nariadenia pre implementáciu Nórskeho finančného mechanizmu 2014-2021. [↑](#footnote-ref-4)
4. Majúc na zreteli princíp proporcionality, cestovné náhrady sa počítajú ako paušálna suma. Príspevok na cestovné náklady sa počíta ako jednotkové náklady na základe vzdialeností. Ďalší popis osobitných pravidiel pre náhrady a cestovné náklady sa nachádza v Prílohe 5 Príučky pre Bilaterálny Fond (<https://www.eeagrants.sk/programy/fond-pre-bilateralne-vztahy/dokumenty/> ). [↑](#footnote-ref-5)
5. SP žiadateľom odporúča, aby si pozorne prečítali [Metodické usmernenie – Prípady nepodliehajúce pravidlám v oblasti štátnej pomoci](http://www.statnapomoc.sk/wp-content/uploads/2015/05/metodicke-usmernenie_-nehospodarska-cinnost.pdf) vydané Protimonopolným úradom Slovenskej republiky a Vyhláška Komisie o pojme Štátna pomoc podľa článku 107 (1) Zmluvy o fungovaní Európskej únie ([Commission Notice on the notion of State aid as referred to in Article 107(1) of the Treaty on the Functioning of the European Union](https://eur-lex.europa.eu/legal-content/EN/TXT/PDF/?uri=CELEX:52016XC0719(05)&from=EN)). Oba dokumenty vysvetľujú, čo sú chápané ako činnosti nehospodárskeho charakteru. [↑](#footnote-ref-6)
6. Vyhlásenie o partnerstve môže podpísať ktorákoľvek osoba reprezentujúca organizáciu, oprávnená v mene organizácie uzavrieť takéto partnerstvo. Postačuje podpísaná naskenovaná verzia. Ak partner žiada o finančný príspevok, Partnerská dohoda bude uzatvorená po schválení iniciatívy, avšak pred jej samotnou implementáciou. [↑](#footnote-ref-7)
7. Platí pre partnerov iniciatívy s finančnou účasťou. [↑](#footnote-ref-8)